“คลัง” อัดฉีด 12 ลบ.แจกรางวัลผู้ใช้สิทธิ์ “ชิมช้อปใช้” ลุ้น “รถยนต์-ทองคำ” เพียบ!
“กระทรวงการคลัง” อัดฉีด 12 ล้านบาทแจกรางวัลผู้ใช้สิทธิ์ “ชิมช้อปใช้” ลุ้นรางวัลใหญ่ “รถยนต์-ทองคำ” เพียบ!! จับรางวัลรอบแรก วันนี้ 20 ธ.ค.62
“กระทรวงการคลัง” อัดฉีด 12 ล้านบาทแจกรางวัลผู้ใช้สิทธิ์ “ชิมช้อปใช้” ลุ้นรางวัลใหญ่ “รถยนต์-ทองคำ” เพียบ!! จับรางวัลรอบแรก วันนี้ 20 ธ.ค.62
20 ธ.ค. 2562

ผู้สื่อข่าวรายงานว่า วันนี้ (20 ธ.ค.62) เวลา 11.00 น. กระทรวงการคลัง มีการจับรางวัลเพื่อมอบให้ประชาชนที่เข้าร่วมมาตรการ “ชิมช้อปใช้” ใช้จ่ายผ่านแอพพลิเคชั่น “เป๋าตัง” ในส่วนกระเป๋าเงินช่องที่ 2 และเป็นผู้ใช้สิทธิ์ในระหว่างวันที่ 27 ก.ย. – 15 ธ.ค.62
โดยธนาคารกรุงไทย จำกัด (มหาชน) ได้จัดของสมนาคุณเพื่อส่งเสริมให้ประชาชนมีการจับจ่ายใช้สอยผ่าน g-Wallet ช่อง 2 อย่างต่อเนื่อง ซึ่งสามารถใช้สิทธิ์ภายใต้มาตรการได้จนถึงวันที่ 31 ม.ค.63 จึงขอเชิญชวนให้ประชาชนออกมาใช้จ่ายผ่าน g-Wallet ช่อง 2 ซึ่งนอกจากจะมีสิทธิได้รับเงินคืนสูงสุดถึงร้อยละ 20 แล้ว อีกทั้งยังมีสิทธิ์ลุ้นรับของสมนาคุณต่าง ๆ มูลค่ารวม 12 ล้านบาท
สำหรับรายละเอียดของรางวัลมูลค่ารวม 12 ล้านบาท ได้แก่ Toyota Hilux Revo จำนวน 1 คัน , รถจักรยานยนต์ Honda New PCX150 จำนวน 4 คัน , โทรทัศน์ดิจิทัล Samsung TV 55 นิ้ว จำนวน 8 เครื่อง , ทองคำแท่ง หนัก 1 บาท จำนวน 16 แท่ง , ทองคำแท่ง หนัก 50 สตางค์ จำนวน 106 แท่ง
ขณะที่ ร้านค้าที่เข้าร่วมมาตรการ “ชิมช้อปใช้” ช่อง G-Wallet 2 ได้รับสิทธิ์ลุ้นของรางวัล ทองคำแท่ง หนัก 1 บาท จำนวน 4 แท่ง , ทองคำแท่ง หนัก 50 สตางค์ จำนวน 34 แท่ง
ทั้งนี้ การจับของสมนาคุณ จะมีด้วยกันทั้งหมด 6 ครั้ง คือ
ครั้งที่ 1 วันที่ 20 ธ.ค.62 ณ กระทรวงการคลัง เป็นผู้ใช้สิทธิ์ใน วันที่ระหว่างวันที่ 27 ก.ย. – 15 ธ.ค.62
ครั้งที่ 2 วันที่ 3 ม.ค.63 ณ กระทรวงการคลัง เป็นผู้ใช้สิทธิ์ใน วันที่ระหว่างวันที่ 16 – 31 ธ.ค.62
ครั้งที่ 3 วันที่ 10 ม.ค.63 ณ ธนาคารกรุงไทย สำนักงานใหญ่ เป็นผู้ใช้สิทธิ์ใน วันที่ระหว่างวันที่ 1 – 7 ม.ค.63
ครั้งที่ 4 วันที่ 17 ม.ค.63 ณ ธนาคารกรุงไทย สำนักงานใหญ่ เป็นผู้ใช้สิทธิ์ใน วันที่ระหว่างวันที่ 8 – 14 ม.ค.63
ครั้งที่ 5 วันที่ 24 ม.ค.63 ณ ธนาคารกรุงไทย สำนักงานใหญ่ เป็นผู้ใช้สิทธิ์ใน วันที่ระหว่างวันที่ 15 – 21 ม.ค.63
ครั้งที่ 6 วันที่ 3 ก.พ.63 ณ กระทรวงการคลัง เป็นผู้ใช้สิทธิ์ใน วันที่ระหว่างวันที่ 22 – 31 ม.ค.63
อย่างไรก็ดี ประชาชนที่ใช้จ่ายผ่าน g-Wallet ช่อง 2 สำหรับยอดสะสมทุก ๆ 1,000 บาท จะได้รับ 1 สิทธิ์ ในการลุ้นรับของสมนาคุณกว่า 500 รายการ อีกทั้ง สำหรับยอดสะสมผ่าน g-Wallet ช่อง 2 ตลอดมาตรการ จะมีสิทธิ์ลุ้นรับของสมนาคุณชิ้นใหญ่เพิ่มเติม ได้แก่ รถยนต์ และรถกระบะอีกด้วย
ทั้งนี้ ปัจจุบันมีผู้ที่มีสิทธิ์ลุ้นรางวัล 7 ล้านสิทธิ์ โดยต้องใช้จ่ายผ่านแอพพลิเคชั่น “เป๋าตัง” ในส่วนกระเป๋าเงินช่องที่ 2 เมื่อวันที่ 27 ก.ย.-15 ธ.ค.ที่ผ่านมา ที่จะมีการคืนเงิน (แคชแบ็ก) ให้ 15% หากมียอดใช้จ่ายถึง 30,000 บาท และคืนเงินให้ 20% หากมียอดใช้จ่ายตั้งแต่ 30,000 บาทขึ้นไป ไม่เกิน 50,000 บาท รวมแล้วคืนเงินสูงสุดไม่เกิน 8,500 บาท ซึ่งจำนวนสิทธิ์ของร้านและประชาชนทั่วไป ที่ได้รับลุ้นของรางวัลสามารถเช็กได้ที่ WWW.ชิมช้อปใช้.com โดยเมื่อกรอกเลขบัตรประชาชนลงไปแล้ว จะรู้ว่าตัวเองได้รับลุ้นรางวัลทั้งหมดกี่สิทธิ์ และได้หมายเลขลุ้นรางวัลเลขอะไรบ้าง
สำหรับ “ชิมช้อปใช้” ถือเป็นมาตรการกระตุ้นเศรษฐกิจที่ประชาชนให้ความสนใจลงทะเบียนเต็มทุกรอบ ซึ่งภาพรวมการใช้จ่ายของประชาชนตั้งแต่วันที่ 27 กันยายน จนถึงวันที่ 17 ธันวาคม 2562 มีผู้ใช้สิทธิ์รวม 3 เฟสจำนวน 11,794,825 ราย มีการใช้จ่ายรวมประมาณ 24,788 ล้านบาท